SZENTESI KATASZTRÓFAVÉDELMI KIRENDELTSÉG

CSONGRÁDI HIVATÁSOS TŰZOLTÓ-PARANCSNOKSÁG

**TÁJÉKOZTATÓ**

**A CSONGRÁDI HIVATÁSOS TŰZOLTÓ-PARANCSNOKSÁG**

**2024. ÉVI TŰZVÉDELMI TEVÉKENYSÉGÉRŐL**



Felterjesztem:

**Kajtár István tű. alezredes**

parancsnok

Csongrád, 2025. február14.

# Bevezetés

A tűz elleni védekezésről, a műszaki mentésről és a tűzoltóságról szóló 1996. évi XXXI. törvény 30. § (5) bekezdésének előírása alapján: „A tűzoltó parancsnok vagy kijelölt helyettese évente beszámol a hivatásos tűzoltóság működési területén működő települési önkormányzat képviselő-testületének a település tűzvédelmi helyzetéről, a tűzvédelem érdekében tett intézkedésekről és az azzal kapcsolatos feladatokról.”

Tájékoztatómat a fent idézett törvényi kötelezettségnek eleget téve terjesztem a Tisztelt Képviselő Testület elé.

**I.1. Kiemelt feladatok**

A Csongrádi Hivatásos Tűzoltó-parancsnokság 2024. évi szakmai tevékenységét a Szentesi Katasztrófavédelmi Kirendeltség irányítása és felügyelete mellett hajtotta végre a Kirendeltség I. és II. féléves Munkaterve alapján, kiemelt figyelemmel a jogszabályok, BM OKF Főigazgatói Intézkedések, Csongrád-Csanád VMKI Igazgatói Intézkedések és a vonatkozó szakmai szabályok maradéktalan betartására. A Katasztrófavédelmi Kirendeltség részére meghatározott szervezeti teljesítményértékelési célkitűzések megvalósulása érdekében az alábbiakat hajtottuk végre:

A 2024-es év kiemelkedően csapadékszegény volt, ennek ellenére szélsőséges eseményektől mentes, de változatos feladatokat tartalmazó évünk volt. A kirendeltségi célkitűzéseket folyamatos tervezéssel, szervezéssel meg tudtuk valósítani.

A települések önvédelmi képességének fokozása érdekében, a helyi szintű kommunikációban továbbra is kiemelt szerepet kapott a megelőzés, a vármegyében működő Önkéntes Tűzoltó Egyesületek tűzvédelemben betöltött szerepe, a helyi közösségekben elfoglalt helye, a veszélyhelyzeti szintet el nem érő – beavatkozást igénylő – helyzetekben az önkéntes mentőszervezetek bevonása. A Csanytelek településen 2021-ben újra indult önkéntes tűzoltó tevékenység támogatását 2024-ben is kiemelt feladatként kezeltük. A folyamatos felkészüléshez biztosítottuk számukra a képzések végrehajtásához szükséges szakmai anyagokat, segítettük a pályázati tevékenységüket.

A lakossággal, különböző társadalmi csoportokkal történő együttműködésben is kiemelt figyelmet fordítottunk a szabadtéri tűzesetek megelőzésére, a szén-monoxid veszélyeire. A lakóközösségekben, társasházakban, panelépületekben élők tűzvédelmi tudatosságát fejlesztettük a gyakorlataink végrehajtásával. A középmagas épületeinkben évente kétszer tartunk külső helyszínes szerelési foglalkozást. Gyakorlatainkban aktív szereplővé tettük a kollégium lakóközösségének lakóit, bevontuk a feladatokba a pedagógusokat, illetve egy faipari vállalkozás munkatársait. Ezek a találkozások jó visszajelzéseket szolgáltattak, ahhoz, hogy a szükséges ismereteket minél szélesebb rétegekhez el tudjuk juttatni, és ne csak információt, hanem konkrét cselekvési, magatartási formát is tudjunk átadni.

A hatékony működés, a készenléti állomány elhelyezési körülményeinek javítása, a helyi célkitűzések között kiemelt helyet foglal el továbbra is. A Csongrád-Csanád VMKI támogatásával folyamatosan tervezzük az elhelyezési körülmények javítását, célzó fejlesztések, felújítások lehetőségét. Az év elején – teljes cserével – felújításra kerültek a szertárkapuink, melyek így alkalmassá váltak a központi riasztás-vezérlő rendszerrel történő kommunikációra. Az év második felében a Híradó-ügyeleti helyiség teljes elektromos felújítására is sor került.

A parancsnokságon korábban bevezetett elektronikus fórum-rendszer a belső kommunikációt is teljes egészében az elektronikus felületre terelte, tovább csökkentve a papír alapú belső ügyintézést, kommunikációt.

A személyi állomány egészségügyi állapotának megőrzése, a fizikai kondíció szinten tartása, fejlesztése folyamatos feladatunk. Az egészségmegőrzésre továbbra is kiemelt gondot fordítottunk.

**I.2. 2024. évi szakmai tevékenység általános jellemzése**

A Tűzoltó-parancsnokság működéséhez valamennyi szervezetszabályozó eszközzel rendelkezünk. Feladataink tervezett végrehajtásához kidolgoztuk az éves kiképzési, gyakorlati, ellenőrzési és karbantartási terveinket. A szervezetirányítási feladataink ellátására hatékonyan alkalmaztuk a vezetői fórumrendszert, az információáramlás vertikálisan és horizontálisan is biztosított volt.

Rekreációs célból támogatjuk a közösségi rendezvények szervezését, így a szokásos, háromfordulós helyi és az évente megrendezésre kerülő vármegyei horgászverseny idén is megtartásra került.

Szakmai együttműködéseink középpontjában 2024-ban is a képzések, gyakorlatok szervezése volt. Kiemelkedő feladatunk volt az ipari gázpalackok témakörét feldolgozó országos szintű konferencia, szakmai nap megszervezése. A rendezvényt a RÉV és Társai Gázipari Kereskedelmi Kft. és Csongrád Város Önkormányzata támogatásával, a Neumann János Egyetem, a Magyar Hidrogéntechnológiai Szövetség, a Csongrád-Csanád Vármegyei Rendőr-főkapitányság és a Csongrádi Rendőrség közreműködésével szerveztük meg. A szakmai napon, az eredeti programot jelentősen kibővítve, egy nagyon sikeres rendezvényt tudtunk tartani, amivel a jövő közlekedési energiáit is vizsgáltuk.

A Magyar Tűzoltó Sportegyesület a Csongrádi Körös-torokban szervezte meg a több fordulóból álló IV. Jótékonysági FIRECROSS versenyt. Társrendezvényként a vármegye önkéntes tűzoltóit és családtagjaikat vártuk egy tűzoltó baráti találkozóra, aminek zárásaként egy városi felvonulással népszerűsítettük az önkéntességet és a tűzoltóságot.

A települések önvédelmi képességét erősítő gyakorlatot szerveztünk 2024. április 06-án. A járási és települési önkéntes mentőszervezetek felkészítő és minősítő gyakorlatán harminchat önkéntes és hivatásos tűzoltó vett részt, és oldotta meg a Csongrád kül- és belterületén modellezett katasztrófa-elhárítási feladatokat.

Társadalmi kapcsolataink erősítése érdekében valamennyi település részére egységes elvek alapján szerkesztett tájékoztatót készítettünk.. Munkánkkal kapcsolatban kifogás, panasz, negatív kritika nem merült fel. A székhely település testületi ülésein folyamatos jelenléttel biztosítottuk a személyes kapcsolattartást a képviselő-testületi tagok részére is.

# 2024. évi Tűzoltási és műszaki mentési feladataink

A Csongrádi Hivatásos Tűzoltó-parancsnokság a törvényben előírt tűzoltási és műszaki mentési tevékenységét az érvényben lévő normák előírásai alapján végezte. A 2024-es évben meghatározott feladatainkat maradéktalanul végrehajtottuk.

A katasztrófavédelmi eseményeket a tűzoltóság irányítói és beavatkozó állománya a vonatkozó intézkedésekben foglaltak alapján szakszerűen és fegyelmezetten felszámolta. A beavatkozó állomány megfelelő elméleti és gyakorlati felkészültséggel rendelkezett a feladatok végrehajtásához.

A rendelkezésre álló technikai eszközök, szakfelszerelések, egyéni védőfelszerelések elegendőek és alkalmasak voltak a beavatkozások során felmerült feladatok megoldására, a káresetek balesetmentes felszámolására.

**II.1. A tűzoltóság intézkedését igénylő események statisztikai adatai**

2024. év január 01-től december 31-ig a parancsnokságunk működési területén az alábbi katasztrófavédelmi események történtek:

A Csongrádi Hivatásos Tűzoltó-parancsnokság működési területéhez tartozik Csongrád város, (Csongrád-Bokros), Felgyő, Csanytelek, Tömörkény közigazgatási területe.

A mentő tűzvédelmet tekintve tűzoltó-parancsnokságunk működési területén 2024. év január 01-től, december 31-ig **227 db katasztrófavédelmi esemény** történt. (*1-5. számú diagram*)

A káresetekből 86 db tűzeset; 141 db műszaki mentés volt. A 227 db katasztrófavédelmi eseményből beavatkozást igénylő esemény 182 db, kiérkezés előtt felszámolt 22 db, téves jelzés 23 db, utólagos jelzés és szándékosan megtévesztő jelzés nem volt.

A **86** **db tűzeset**ből 65 eset beavatkozást igénylő volt, utólagosan jelzés nem volt, 10 esetben téves jelzés történt; szándékosan megtévesztő jelzést nem adtak, és 11 esetben kiérkezés előtt felszámolták a káreseményt.

A Csongrádi HTP működési területén tűzesetek kapcsán 5 esetben indult tűzvizsgálati eljárás, haláleset nem történt.

A **141 db műszaki mentés**ből 117 esetben beavatkozást igénylő; 11 esetben kiérkezés előtt felszámolt káresemény volt, téves jelzést 13 esetben adtak, szándékosan megtévesztő jelzés, utólagos jelzés nem volt.

Térségünkben a viharos napok száma nem haladta meg az átlagos értéket. Nyári viharok június 22-23 és július 23-24 közötti időszakban sújtották településeinket. Ez a két jellemzően nagyobb viharos időszak volt, ami a térségben beavatkozást igénylő eseményeket okozott.

Segítségnyújtásra a Szentesi HTP működési területére 24 esetben, Szeged HTP területére 10 esetben vonultunk.

Békés-megye működési területére 3 esetben, Jász-Nagykun-Szolnok Vármegye területére 0 esetben, Bács-Kiskun Vármegye működési területére 13 esetben vonultunk.

Készenléti egységünknek 2024. évben kémény okozta tűzesethez 1 esetben kellett vonulnia.

Szénmonoxidos esemény 2 esetben történt, gázszivárgás 3 helyszínen volt.

# A Tűzoltási és műszaki mentési tevékenység a számadatok tükrében

## A Hivatásos Tűzoltó-parancsnokság működési területén ellátott fő feladatai

A Csongrádi Hivatásos Tűzoltó-parancsnokság a Csongrádi járáshoz tartozó települések mentő tűzvédelmi tevékenységéért és polgári védelmi feladatrendszer ellátásáért felelős. A működési területhez négy Tisza menti település tartozik, kiterjedt tanyavilággal. A terület geológiai, hidrológiai és meteorológiai viszonyai a Dél-Alföldi elhelyezkedésnek megfelelőek. A települések katasztrófavédelmi besorolásánál meghatározó veszélyeztető tényező az ár- és belvízi veszélyeztetettség. Ezek a veszélyeztető hatások azonban a hidrológiai és meteorológiai viszonyoknak megfelelően szerencsére csak időszakonként, nagyobb és változó periódusidővel jelentkeznek. A települések külterületein jellemző a nagyterületű, összefüggő legelők, nádasok jelenléte, melyek egy része védett természeti értékünk. A vegetációs jellegű tűzesetek egy-egy időszakban intenzíven jelentkeznek, és alapvetően összefüggésben vannak a csapadékmennyiséggel. Míg a 2022-es –hasonlóan száraz – évben február és március volt a tavaszi vegetációs tüzek időszaka, 2024-ben március és április hónapban jelentkeztek ezek az események. Csongrád településen 3 középmagas - 10 emeletes - társasház épült. Egyikben sem létesült száraz felszálló oltóvíz-vezeték, ez nagymértékben lassíthatja az esetleges beavatkozást. A társasházak tűzvédelme kiemelt feladatunk, lakossági tájékoztatókkal, és sok helyszíni gyakorlattal igyekszünk felkészülni, illetve segíteni a lakóközösségek biztonságos együttélését. Minden évben külső helyszínes szerelési gyakorlattal készítettük fel a szolgálati csoportokat az esetleges éles beavatkozásokra. A lakók barátsággal és megértéssel fogadnak bennünket, segítik a gyakorlatok eredményes végrehajtását. 2025-ben a felvonókból történő mentés lesz az egyik gyakorlati feladatunk.

Csongrád település közel 10 hektáros ipari parkja folyamatosan fejlődik. A betelepülő vállalkozások megismerése, a korábbi vállalkozások bővülésének figyelemmel kísérése, a felkészülési gyakorlatok szervezése és megtartása folyamatos feladatunk. Bővül azon cégek köre, ahová a telephelyre, létesítménybe történő bejutáshoz – együttműködés alapján – kulccsal, kóddal, azonosító eszközzel rendelkezünk, így a beavatkozáshoz szükséges előkészületi időt rövidíteni tudjuk.

Az idegenforgalmi szezonban, és a fesztiválszezonban is törekszünk arra, hogy jelenlétünkkel hozzájáruljunk a turisztikai terhelésből adódó veszélyhelyzetek csökkentéséhez. Valamennyi kiemelt rendezvény előtt nemcsak hatósági, de beavatkozói szempontból is felkészülünk az esetleges feladatokra. A KTN előtt minden évben ellenőrizzük a Körös torok úthálózatát, és elvégezzük a szükséges favágási munkákat, hogy biztonságosan használhatóak legyenek a mentési célú járművek számára.

Működési területünk a 451-es számú főútvonallal kapcsolódik be az ország fő közlekedési hálózatába, valamint a vasúti hálózat is áthalad a városon, illetve mérsékelten, de a Tiszán is jelen van hajóforgalom. A közlekedésből adódó feladatokat tekintve a közúti balesetek jelentenek a legtöbb beavatkozást igénylő eseményt. A veszélyes áru szállítás kisebb mennyiségben van jelen ezeken az útvonalakon, de minden évben elvégezzük az ezzel kapcsolatos felkészülési gyakorlatainkat.

A járásban továbbra is egy küszöbérték alatti besorolású veszélyes üzem működik, egy telephelyen. A súlyos káresemény-elhárítási tervben azonosított kockázati tényezőkre folyamatosan felkészülünk. 2024-ben a Csongrád-Csanád Vármegyei Katasztrófavédelmi Igazgatóság megyei szintű ellenőrző gyakorlaton mérte meg felkészültségünket ezen a telephelyen.

## A 2024-es év tűzeseteinek jellemzői

A beavatkozást igénylő tűzesetek meghatározó részét a szabad területen előforduló esetek teszik ki. Ez 2024-ben az 65 beavatkozást igénylő tűzesetből 30-at jelentett. A nagyon nagy szárazság ellenére a vegetációs jellegű tűzeseteink száma 11 volt, ami elmarad a korábbiaktól. Szabad területen 12 esetben égettek szemetet, hulladékot. A korábban gyakorló pályának számító Csongrádi Madách, Zöldfa, Tópart utcák közelében lévő területen 7 esetben kellett beavatkoznunk. 20 tűzeset otthon jellegű létesítményben történt. Ezekből 4 tűzeset lakóingatlant érintett, 4 esetben melléképületben történt tűz. Otthon jellegű létesítményben hulladék, szemét égetése viszonylag alacsony számban, összesen 5 esetben történt. Riasztási fokozatok tekintetében az esetek nagy részét I-es fokozatban kezeltük. Két esetben II-es, egy esetben III-as, míg egy esetben IV-es fokozatban riasztott erőkkel és eszközökkel tudtuk a tűzeseteket biztonságosan felszámolni. Tűzesetekkel összefüggésben haláleset nem történt.

## A 2024-es év műszaki mentéseinek jellemzői

A műszaki mentések meghatározó részét 2024-ban is a fakidőlések, viharkárok jelentették. 51 esetben viharkárnál kellett beavatkoznunk, 19 esetben fakidőlés következményeinek felszámolását végeztük. Épületszerkezetekben keletkezett károk miatt, a közúti járműforgalom akadályoztatása miatt, a közműhálózatokban keletkezett károk miatt kellett az állománynak beavatkoznia. A tűzoltói beavatkozást igénylő közúti balesetek száma jelentős növekedést mutatott, 17 ilyen eseménynél nyújtottunk segítséget. A Mentő bajtársakkal együtt a sérültek kimentését, kiemelését hajtottuk végre, valamint a sérült járművek biztonságba helyezését végeztük ezeknél az eseményeknél. Az év során 2 szén-monoxidos esemény történt. Növekszik a társszerveink részére történő segítségnyújtás, ahol zömében idős, beteg, magatehetetlen, vagy elérhetetlen személyekhez történő bejutásban nyújtottunk segítséget. Az okos eszközök jelzése is egyre több esetben igényel vonulást a részünkről.

## Kiemelkedő káresetek az évben

A Csongrádi Hivatásos Tűzoltó-parancsnokság illetékességi területén, 2024-ben öt esetben történt tűzvizsgálati eljárás lefolytatását igénylő tűzeset. Három esetben bűncselekmény alapos gyanúja miatt került elrendelésre a tűzvizsgálat, két esetben az elrendelt riasztási fokozat miatt. A lefolytatott vizsgálatok alapján négy esetben szándékos tűzokozás történt, egy esetben gondatlanság miatt keletkezett tűz.

Az év során legnagyobb erő-eszköz állományt igénylő – IV-es Kiemelt – fokozatban kezelt tűzeset egy szerencsére alacsony kárértékkel járó vegetációt érintő szabadtéri tűzeset volt Felgyő külterületén. Szeptemberben a nyárvégén keletkezett tűzesetet a térségből segítségnyújtásra érkező szerekkel együtt oltottuk el. Érdekessége volt az eseménynek hogy a nagy kiterjedés miatt a helyszíni szemléhez a tűzvizsgáló kolléga kamerával szerelt drón alkalmazására kért engedélyt, ami nagymértékben segítette a helyszín rögzítését, és a terjedési irányok azonosítását.

## Csanytelek település mentő tűzvédelmi helyzete

A 2024-es év a statisztikai adatok alapján nem volt rendkívüli, bár mind a tűzesetek, mind a műszaki mentések száma emelkedett az előző évhez képest. Összesen 18 beavatkozást igénylő esemény történt a településen, és négy esetben kiérkezés előtt felszámolták az eseményt. 4 esetben tűzesetnél, 14 esetben műszaki mentésnél kellett beavatkoznunk. A tűzesetek összetételét tekintve két esetben mezőgazdasági létesítményben keletkezett tűz, egy esetben szabad területi vegetáció égett, egy esetben lakószobában keletkezett tűz. A műszaki mentések összetétele az alábbiak szerint alakult: 2 esemény CO következtében keletkezett, egy épületomlás következett be, ahol sajnos egy fő elhunyt, 11 esetben fakidőlés, vagy viharkár miatt kellett beavatkozunk. A Csanyteleki Polgárőr és Önkéntes Tűzoltó Egyesület 12 beavatkozást igénylő eseménynél segítette a munkánkat.

A település rendezett belterületi úthálózattal, és tűzi-víz hálózattal rendelkezik. A tűzcsaprendszer biztosítja a szükséges oltóvizet a beavatkozásainkhoz. Kritikus helyzetben több szabadfelszíni vízforrás is rendelkezésre áll, felszívásos tápláláshoz. A belterületi úthálózat tűzoltó-gépjárművek számára megfelelő közlekedési lehetőséget biztosít.

Összességében a település általános tűzvédelmi helyzete megfelelő. A Csanytelek PÖTE további fejlődése, fejlesztése nagymértékben javíthatja a település önvédelmi képességét.

# Szakmai Felügyeleti tevékenység

***IV.1. Ellenőrzések tapasztalatai***

Ellenőrzési tevékenységünket az 38/2022. számú BM OKF Intézkedés alapján terveztük, és hajtottuk végre. Az ellenőrzések tervezésénél alapvető szempont volt, hogy a vezető számára visszajelzést adjon a szervezet alapfeladatainak ellátásáról, a felkészültségről, az állomány magatartásbeli és fegyelmi, munkabiztonsági helyzetéről, képzési színvonaláról. Ennek érdekében saját vezetői célellenőrzés keretében **56 alkalommal** ellenőriztük a kiképzési foglalkozások, gyakorlatok végrehajtását, a szolgálatellátást és a szolgálatváltások végrehajtását. Szakmai elöljáróink, felügyeleti szerveink **30 alkalommal** tartottak különböző ellenőrzést a szervezeti egységnél. A feltárt hibák, hiányosságok kijavítására minden esetben intézkedés történt, illetve a tapasztalatokat, tanulságokat beépítettem a jövő évi feladatok közé. Április és december hónapban a BM OKF 7/2018.sz BM OKF Utasítása alapján ellenőriztük a Csanytelek Polgárőr és Önkéntes Tűzoltó Egyesület szakmai tevékenységét.

# Képzéssel kapcsolatos tevékenység

***V.1. Az éves továbbképzési tervben foglaltak végrehajtása***

Az éves kiképzési, továbbképzési feladatainkat a jóváhagyott gyakorlatterv, és éves ciklusos kiképzési terv alapján végeztük. A tervezésnél figyelembe vettem a korábbi évek tapasztalatait, a központi szakmai ajánlásokat, a felügyelői, főfelügyelői feladat meghatározásokat. A személyi állomány képzésénél alapvetően a gyakorlatiasságot, a területen jelentkező feladatok készségszintű végrehajtását szolgáló foglalkozások végrehajtását terveztem. Fokozott figyelmet szenteltünk a legújabb beavatkozási módszerek, eszközök megismerésére, valamint kiemelten foglalkoztunk a központi, illetve területi szervek által kiadott intézkedésekkel. A társas házak és egyéb középmagas épületek tűzoltási és mentési feladatait évente két alkalommal a Szentes/Létraszer bevonásával szerveztem meg, valamint a 10 emeletes épületekbe külső helyszínes szerelési foglalkozást hajtottunk végre. Az elméleti képzések végrehajtása során az oktatók a BM OKF által központilag biztosított képzési anyagokat használták fel.

Mindkét félévben a Szolgálatparancsnokok felügyeletével – a teljes állománynál - végrehajtottam a képzés hatékonyságának, a megszerzett ismereteknek a felmérését.

A több éves statisztika a képzési eredményekről megfelelő visszajelzést ad a vezetői döntéseinkhez is. A tűzoltói hivatás gyakorlásához elengedhetetlenül fontos a megfelelő fizikai állóképesség, mely megtartásához, fejlesztéséhez hozzájárul az éves képzési tervben biztosított testnevelési foglalkozások végrehajtása is. A szabadban történő sportolás lehetősége is biztosított a tűzoltóink számára, a riaszthatóság megtartása mellett szívesen veszik igénybe a kollégák a futási lehetőséget, amire a szomszédos városi Sporttelepen van lehetőség. Népszerű mozgási forma a kondi-terem használata is, valamint szívesen használják ki a kollégák az Alföldi ASZC Bársony István Mezőgazdasági Technikum, Szakképző Iskola és Kollégium biztosította tornaterem használatot.

A felkészítő gyakorlatokat az éves tervezésnek megfelelően hajtottunk végre. Összesen 12 létesítményben szerveztüem az év során a tűzoltási és műszaki mentési feladatok hatékony végrehajtását szolgáló helyismereti foglalkozást.

A középmagas épületeknél végrehajtott szerelések, a vasúti híd Csongrádi hídfőjénél végrehajtott magasból mentési gyakorlatok, a pincével rendelkező középületeknél szervezett szerelési foglalkozások segítették a felkészülésünket, és lehetővé tették a megfelelő gyakorlat és készségszint elérését.

# Önkéntes Tűzoltó Egyesületek szakmai felügyelete

A Csongrádi Hivatásos Tűzoltó-parancsnokság működési területén nem működött Önkéntes Tűzoltó Egyesület 2021. decemberéig. Több mint 2 éves előkészítő munka után 2021 decemberében megalakult illetve átalakult a Csanytelek Polgárőr és Önkéntes Tűzoltó Egyesület. Az egyesület tagjaival megkezdtük a szakmai együttműködést, és egy tervezett program szerint haladva fejlesztjük az egyesületet. 2022-ben 8 fő önkéntes bajtársunk részére tartottunk 40 órás önkéntes tűzoltó tanfolyamot, 2023-ban a csoport szakmai vezetőjét tűzoltás-vezető tevékenységre készítettük fel, illetve további két fő alapfokú felkészítése történt meg. 2022-ben az egyesület benyújtotta és elnyerte első sikeres pályázatát az BM Országos Katasztrófavédelmi Főigazgatóság által kiírt szakmai pályázaton. Azóta folyamatosan segítjük pályázati tevékenységüket, és a szakmai egyeztetésünkkel benyújtott pályázatok eredményesen szolgálják az egyesület eszközállományának fejlesztését. Április 06-án, Csongrádon szerveztünk a térség önkéntes civil mentőszervezetei számára felkészítő napot, ahol a nemzeti minősítő rendszernek megfelelően szerezhettek minősítést önkéntes segítőink. Csanyteleki bajtársaink természetesen részt vettek ezen a rendezvényen. Az év során két alkalommal felügyeleti ellenőrzés keretében vizsgáltuk az egyesület szakmai működését, ami az alapszabály szerinti szaktevékenység végzését, az együttműködési eljárásban megfogalmazottak teljesülését, és az elnyert pályázati források felhasználását jelentette.

# Polgári védelmi szakmai tevékenység

### VII.1. Főbb kiemelt beavatkozások, veszélyhelyzet-kezelések (polgári védelmi beavatkozások és szakfeladatok)

A Csongrádi járás illetékességi területén kiemelt veszélyhelyzet-kezelési feladat végrehajtására nem került sor, a köteles- és önkéntes polgári védelmi szervezetek mozgósítására, igénybevételére nem volt szükség.

A járás illetékességi területén – a fenti időintervallumban – az alábbi, polgári védelmi szempontból kiemelt esemény történt:

* 2024. március 20-án, Csongrádon egy családi ház tetőszerkezete égett le. A ház lakhatatlanná vált és a tűzoltás-vezető kérésére lakosságvédelmi intézkedésre került sor. Az ingatlanban élő lakókat (2 fő) az Önkormányzat ideiglenesen elhelyezte.

A Csongrádi járás illetékességi területén bel- vagy árvízi veszély nem történt, lakosságvédelmi intézkedést nem kellett foganatosítani. Az esőzések kapcsán a járás polgármesterei belvízvédelmi készenléti fokozatot 2024. évben nem rendeltek el.

A 26/2021. BM OKF Intézkedése alapján az Értesítési és készenlétbe helyezési tervünket 2024. március 31-ig felülvizsgáltuk és aktualizáltuk.

2024. évben is nagy hangsúlyt kapott a vezetői törzs tagjainak felkészítése, gyakoroltatása, melynek kapcsán részt vettünk a Csongrád-Csanád VMKI által 2024. március 28-án szervezett vármegyei árvízvédelmi felkészítésen, az országos HUNEX 2024 téli felkészítésen, és a november 19-ei kirendeltségi gyakorlaton.

### VII.2. Polgári védelmi szervezetek helyzete

1. *Települési (köteles) polgári védelmi szervezetek*

A katasztrófák elleni védekezés egyes szabályairól szóló 62/2011. (XII. 29.) BM rendelet alapján, Csongrádon 300 fős, Csanytelek, Tömörkény és Felgyő településeken 50-50 fős polgári védelmi szervezet került megalakításra. A polgári védelmi szervezetek alkalmazásához szükséges okmányrendszerek (Beosztó határozatok, Megalakítási és Mozgósítási tervek) rendelkezésre állnak. A települések közbiztonsági referenseivel közösen a katasztrófavédelmi megbízott a személyi fluktuációt követte, a nyilvántartásokban történő átvezetések folyamatosak voltak, a beosztó és felmentő határozatokat a települések közbiztonsági referensei a Hivatásos Tűzoltó-parancsnokságok részére megküldték.

1. *Települési Önkéntes Mentőcsoportok (TMSZ)*

A járásban összesen 4 településen (Csongrád, Csanytelek, Tömörkény, Felgyő) lett megalakítva Önkéntes Települési Mentőszervezet, összesen 30 fővel. A mentőszervezetek fő feladata az adott települést érintő kárfelszámolási feladatokban történő segítségnyújtás a hivatásos katasztrófavédelmi egységek részére. A HTP nagy hangsúlyt fektet az önkéntes civilszervezetek képzésére és gyakoroltatására.

A 2023-ban csatlakozott Csongrád Tűzoltó Sportegyesület – mint önkéntes települési mentőszervezet – még nem rendelkezett nemzeti minősítéssel, valamint a vármegyénk több önkéntes mentőszervezete részéről felmerült igény alapján 2024. április 6-án a települési önkéntes mentőszervezetek részére minősítő/újraminősítő gyakorlatot szerveztünk, ahol a Csongrádi Tűzoltó Sportegyesület alapvető vízkár-elhárítási és alapvető viharkár-elhárítási, tevékenységre szerzett minősítést.

1. *Járási Önkéntes Mentőcsoportok (JMSZ)*

Csongrád járásban a Csongrád Mentőszervezet (36 fő) feladata közreműködés a vizek kártételei és viharkárok elleni védekezésben való káresemények felszámolása. A Csongrádi Járási Önkéntes Mentőszervezet Csanyteleki PÖTE komponense összesen 10 esetben avatkozott be kéménnyel, tűzesettel, viharkár-felszámolással, műszaki-mentéssel kapcsolatos kárfelszámolásban.


1. *A polgári védelmi szervezetek felkészítésének helyzete*

A települési polgári védelmi szervezetek, valamint az önkéntes mentőszervezetek 2024. évi felkészítését a meghatározottak alapján megterveztük. Csanytelek község 50 fő polgári védelmi szervezetét digitális formában képeztük tovább.

### VII.3. Lakosságvédelmi tevékenység (veszélyeztetettség felmérés, települések katasztrófavédelmi osztályba sorolása, tervezés, egyéni és kollektív védelem, felkészítések)

*a) Veszélyeztetettség felmérés, katasztrófavédelmi osztályba sorolás, tervezés*

A települések katasztrófavédelmi osztályba sorolását határidőre végrehajtottuk. A polgármesterek és a katasztrófavédelmi szervek az összesített besorolásokat befolyásoló változtatásra javaslatot nem tettek. A járás illetékességi területén lévő négy település közül egy I. katasztrófavédelmi osztály, három pedig II. katasztrófavédelmi osztály besorolást kapott.



*b) Polgári védelmi szakterület által végrehajtott ellenőrzések*

A polgári védelmi szakterülethez tartozó ellenőrzéseket az éves veszélyhelyzeti prognózisok szerint jelzett veszélyeztető hatásokra tekintettel terveztük és hajtottuk végre.

A Tűzoltóság polgári védelmi szakterülete (KVMB) 10 ellenőrzést hajtott végre (4 befogadó hely, 1 őszi belvízi, 1 árvízi, 3 II. rendű lokalizációs védvonal helyszín). Az ellenőrzéseinket és szemléinket a KAP Online HADAR rendszerében rögzítjük. Bár a statisztikában nem jelenik meg, a katasztrófavédelmi megbízott egyéb ellenőrzéseken –ADR ellenőrzések – is bevonásra került.

*c) Lakosságvédelmi tájékoztatás*

2024. április első hetében kezdődött meg az országos szúnyoggyérítési program. Ezzel kapcsolatban minden héten a BM OKF honlapján tájékoztató jelent meg. Novemberben a biztonságos téli közlekedésre való felkészülés érdekében a katasztrófavédelmi megbízott elektronikus lakosságitájékoztató anyagot küldött a polgármesteri hivatalok részére.

**VII.4. Védelmi Igazgatási feladatok**

A Csongrádi Járási Helyi Védelmi Bizottság a tavaszi és őszi rendes ülését jelenléti formában tartotta meg az alábbiak szerint:

***A tavaszi HVB ülés időpontja:***

Csongrádi Járási HVB: 2024. március 26. 10:00

***Az őszi HVB ülés időpontja:***

Csongrádi Járási HVB: 2023. november 26. 14:30

Az üléseken egységesen került megtárgyalásra az ár-belvízvédelmi, a rendkívüli időjárási feladatokra történő felkészülés tevékenységről, valamint a 2024. évi nyári extrém hőség hatásairól, a kihívások kezelésének tapasztalatairól, a káros hatások mérséklésének lehetőségeiről tárgyú előterjesztés.

**VII.5. A közbiztonsági referensi rendszer működése**

Csongrádi Járás minden településén van kijelölt közbiztonsági referens, a referensek helyettesítésére járási szinten 1 főt jelöltek ki Csongrád városban. A közbiztonsági referensek a részükre meghatározott feladataikat végrehajtották, jelentősen segítették a polgármesterek és a katasztrófavédelmi megbízottak munkáját. Aktívan részt vettek a KvK vagy HTP által koordinált és végrehajtott ellenőrzéseken, gyakorlatokon. A polgári védelmi szervezetekkel kapcsolatos adminisztrációs feladatokat végrehajtották, a polgári védelmi szervezetek felkészítése során segítették a szervezést, lebonyolítást. A katasztrófavédelmi tervrendszer változásait folyamatosan követik, az aktualitásokat átvezették, a pontosításokat végrehajtották.

**VII.6**. **Lakosság-felkészítési tevékenység**

A katasztrófavédelem kiemelt célja a gyermekek és fiatalok katasztrófavédelmi felkészítése, amelynek érdekében országszerte lehetőséget biztosít a középiskolás diákok számára, hogy közösségi szolgálati kötelezettségüket a katasztrófavédelem szerveinél, a kirendeltségeken, tűzoltó-parancsnokságokon teljesítsék.

Ennek során megismerhetik a szervezet feladatrendszerét, kialakul bennük a biztonság, a katasztrófák megelőzése és a katasztrófák elleni védekezés melletti elkötelezettség és felelősségérzet, és későbbi életük folyamán nagy valószínűséggel többet tesznek majd saját és környezetük biztonságáért. A HTP szorosan együttműködik a járás oktatási intézményeivel. Ezen intézmények az óvodás- általános-, és középiskolás gyermekekkel egyaránt foglalkoznak, így a tanulóifjúság lehető legszélesebb körét tudjuk felkészíteni. Jelenleg az ifjúság-felkészítés egyik fő szegmense a középiskolás korosztály számára a katasztrófavédelmi közösségi szolgálat. 2023. december óta több egyeztetést folytattunk a prevenciós felkészítések és pályaorientációs foglalkozások fokozása érdekében. Az előzetes egyeztetések szerint a KvK kibővített „Tudd, hogy segíthess” programjához az illetékességi területen lévő gimnáziumok mellett több szakközépiskola is csatlakozik. Ennek keretében a csongrádi Batsányi János Gimnázium valamennyi osztályában tájékoztató-figyelemfelkeltő előadást tartottunk, majd 2024. március 26-án a gimnázium által szervezett diáknapon is részt vettünk.

# Gyakorlatok

A felkészítő gyakorlatokat az éves tervezésnek megfelelően hajtottunk végre. Összesen 12 létesítményben szerveztünk az év során a tűzoltási és műszaki mentési feladatok hatékony végrehajtását szolgáló helyismereti foglalkozást.

A középmagas épületeknél végrehajtott szerelések, a vasúti híd Csongrádi hídfőjénél végrehajtott magasból mentési gyakorlatok, a pincével rendelkező középületeknél szervezett szerelési foglalkozások segítették a felkészülésünket, és lehetővé tették a megfelelő gyakorlat és készségszint elérését.

Szituációs Begyakorló Gyakorlatot négy helyszínre terveztünk: Csongrád, Ipari Park Hrsz.:2122/45 sz. alatt a CLH Kft-hez, Csongrád, Bútorgyár u. 1. sz. alatt a ROBA-Tisza Kft-hez, Csongrád-Bokros Hrsz.:0323/17 sz. alatt a FAUNUS Kft-hez, Csongrád, Dob u. 4-8. sz. alatt a DIANA Fegyvertechnikai Technikum és Kollégiumhoz szerveztem tűzoltási és műszaki mentési szituáció megoldásának begyakorlására foglalkozást. A mentő tűzvédelmi szempontból kiemelt FAUNUS Kft-nél a korábbi együttműködést folytatva gyakorlatainkkal egybekötve kézi tűzoltó-készülékes felkészítő foglalkozást tartottunk a dolgozók részére, valamint bevontuk őket a gyakorlatok végrehajtásába.

Mindhárom szolgálati csoport részére egyaránt nappali és éjszakai ellenőrző gyakorlatot is terveztünk, összesen 6 alkalommal. Az ellenőrző gyakorlatok szervezésénél törekedtünk az életszerű szituációk, feltevések kialakítására, hogy a gyakorlat végrehajtás valós helyzethez közeli igénybevételt jelentsen. A Szentesi KVK részéről biztosított anatómiai bábu, illetve a megfelelő fénytechnikai eszközök nagyon sokat javították a gyakorlatok feltételezéseinek megjelenítését, egyértelművé tették azokat. A DIANA Fegyvertechnikai Technikum és Kollégium létesítményben tartott ellenőrző gyakorlatra a kollégiumban lakó tanulókat készítettük fel szerepjátékra. Az értékelésen a kollégium lakói felkészítést kaptak a szituációnak megfelelő helyzetre.

2024-ben a Csongrád, Ipari Park Hrsz.:2122/45 sz. alatt a CLH Kft-ben, Csongrád, Bútorgyár u. 1. sz. alatt a ROBA-Tisza Kft-ben (2x), a Csongrád-Bokros Hrsz.:0323/17 sz. alatt a FAUNUS Kft-ben, a Csongrád, Kossuth tér 6. sz. alatt a Polgármesteri Hivatalban, a Csongrád, Dob u. 4-8. sz. alatt a DIANA Fegyvertechnikai Technikum és Kollégiumban tartottam parancsnoki ellenőrző gyakorlatot.

A gyakorlatok megfelelő minősítéssel zárultak, és nagyon sok tapasztalatot nyújtottak a további felkészítés szervezéséhez.

# Ügyeleti Tevékenység

Magyarországon az egységes Európai segélyhívó rendszer (ESR-112) működik. Az országban két hívásfogadó központban fogadják a segélyhívásokat, Miskolcon, és Szombathelyen. Általános rendelkezés, hogy a hívásfogadó operátoroknak **maximum 10 másodperc** alatt fel kell vennie a beérkező hívást. Ezt követően adatlapot készít, amelyre a következő alapadatokat kell rögzíteni:

* a bejelentő rendelkezésre álló adatait,
* az esemény helyszínét,
* a bejelentés típusát, altípusát,
* a bejelentés kategóriáját.

Az adatlapot megküldi az illetékességgel és hatáskörrel rendelkező készenléti szervnek (tűzoltó, mentő, rendőr), illetve kapcsolhatja a bejelentőt hívásátadással vagy több készenléti szervet érintő esetben konferenciahívásba. Az adatlap elkészítését követően az operátor megküldi azt, az illetékes megyei műveletirányításnak. A kikérdezés és az adatlapon megjelenő adatok részletességét az életveszély lehetősége határozza meg. Amennyiben nincs életveszély, akkor a kikérdezés és a megjelenített információk jelentősen részletesebbek. A megyei műveletirányítás a saját – PAJZS – műveletirányító rendszerébe átveszi az adatokat, és végrehajtja a helyi szervezeti egységek riasztását. A Csongrádi Tűzoltóságra közvetlenül elenyésző számban fut be jelzés, ennek ellenére a személyes jelzés természetesen biztosított. Tömeges események kezelésénél a helyi híradóügyeletek be tudnak segíteni a megyei ügyeletnek, erre technikai lehetőség megvan, ez a valóságban is működik. A hívásfogadási és továbbítási idő rövidítése kiemelt célja a rendszernek, ebben történt jelentős előrelépés a Gépészeti Vezérlő Rendszer (GVR) fejlesztésével. 2024-ben a Csongrádi laktanyában is befejeztük ennek a teljes kiépítését. Az új szerkezetű és távműködtetésre alkalmas vezérléssel ellátott szertárkapuk alkalmasak arra, hogy a Műveletirányító Főügyelet a riasztásait elektronikus úton közvetlenül végre tudja hajtani, ami tovább gyorsítja a riasztások végrehajtását.

# Társszervekkel való szakmai együttműködések

A Csongrádi Járási Hivatallal, Csongrádi Rendőrkapitánysággal, OMSZ Csongrádi állomásával kitűnő szakmai együttműködés folyik. A hatósági eljárás lefolytatását igénylő események szakmai munkájában kölcsönösen tájékoztatjuk egymást, a szakmai munkavégzéshez szükséges személyes kapcsolatrendszer kiépült, jól működik. A településeken szervezett kiemelt rendezvények biztosításában együttműködünk. A kárhelyszíni együttműködésünk az érvényben lévő szabályozóknak, és a kialakult szakmai együttműködési gyakorlatnak megfelelő, akadálymentes.

# Összegzés, következő év fő feladatai

A Szentesi Katasztrófavédelmi Kirendeltség alárendeltségében működő Csongrádi Hivatásos Tűzoltó-parancsnokság megfelelően ellátta alaprendeltetésének megfelelő rendvédelmi és közbiztonsági feladatait. A munkavégzés során figyelmet fordítottunk célkitűzéseink megvalósítására, a laktanya állagmegóvására, gépjárműparkunk karbantartására. A Tűzoltó-parancsnokságság vezetése szervezett, az állomány felkészült és megfelelő tapasztalattal és önállósággal rendelkezik. A beavatkozó állomány szakmai ismereteinek bővítése kiemelt feladat.

2024. évben nagyobb hangsúlyt helyeztünk az együttműködési lehetőségek kiaknázására. Ennek keretein belül a helyi oktatási intézményekkel, oktatási centrumokkal közösen szervezett rendezvényeken eredményesen tudjuk megszólítani a tanuló ifjúságot. Céljaink közt szerepelt a tanulóifjúság szélesebb körben történő prevenciós és pályaorientációs témájú tájékoztatása.

Az állomány a feladatait megfelelő infrastrukturális körülmények között jó szakmai színvonalon végezte. Az állomány szakmai hatékonysága megfelelő.

A Csongrádi HTP kiemelt szerepet töltött be a működési területen működő önkormányzatok, járási hivatal védelmi igazgatási feladatainak koordinálásában.

A Csongrádi HTP megfelelően biztosítja a működési terület lakosságának élet- és vagyonbiztonságát.

Jövőbeni szakmai célkitűzéseinket a Csongrád-Csanád Megyei Katasztrófavédelmi Igazgatóság által a Szentesi Katasztrófavédelmi Kirendeltség részére meghatározott szervezeti teljesítmény célkitűzések, illetve ezekhez kapcsolódó teljesítmény-mutatók határozzák meg. 2025. évi összesített gyakorlattervünk, illetve éves továbbképzési tervünk jóváhagyásra került. Ellenőrzéseinket havi rendszerben tervezzük meg. Szakmai munkánkat a katasztrófavédelmi feladatokra történő folyamatos felkészülés, a rendkívüli időjárási viszonyokra történő reagáló képesség javítása, az erőink többszörözési képességének fejlesztése fogja meghatározni. Tovább fogjuk erősíteni a foglalkozások, gyakorlati feladatok végrehajtásának színvonalát, az elhelyezési körülményeink javítását. A Csanytelek Polgárőr és Önkéntes Tűzoltó Egyesület további felkészítését szeretnénk végrehajtani. 2025. májusában Csongrád településen újabb szakmai konferenciát szervezünk partnereinkkel közösen. Közreműködünk a Magyar Tűzoltó Sportegyesület által ismét a Csongrádi Körös-torokban tervezett V. Jótékonysági FIRECROSS verseny lebonyolításában.

Bízom benne, hogy a Csongrád-Csanád Vármegyei Katasztrófavédelmi Igazgatóság és együttműködő partnereink támogatásával, a felvázolt terveinket eredményesen meg tudjuk valósítani.

Csongrád, 2025. február 14.

Mellékletek:

1. sz. diagram: Csongrádi HTP beavatkozást igénylő tűzesetei

2. sz. diagram: Csongrád HTP beavatkozást igénylő tűzesetei 2020-2024

3. sz. diagram: Csongrádi HTP beavatkozást igénylő műszaki mentései

4. sz. diagram: Csongrád HTP beavatkozást igénylő tűzesetei 2020-2024

5. sz. diagram: Csongrádi HTP beavatkozást igénylő esetei 2020-2024

*Készült: 1 eredeti példányban*

*Egy példány 16 lap + 3 lap melléklet*

*Kapja: 1. Irattár*

*Elektronikus úton kapja: Csongrád Város Önkormányzata*

*Készítette: Kajtár István tű. alezredes, parancsnok*

**XIII.**

1. sz. diagram
2. sz. diagram
3. sz. diagram
4. sz. diagram
5. sz. diagram